﻿APOSTOLUL Eminescu, fratele din inchisoare al Aspaziei OTEL Petrescu  
Fosta detinuta politic Aspazia Otel Petrescu, arestata pentru convingerile sale 
anticomuniste in iulie 1948, torturata, condamnata la munca silnica, cu 
detentie grea in penitenciarele Jilava, Mislea, Miercurea Ciuc, Dumbraveni, 
Botosani, Jilava si Arad, eliberata dupa 14 ani, in iulie 1962, ne face o 
marturisire impresionanta despre rolul lui Eminescu in inchisorile comuniste si 
dupa eliberare, in Romania de ieri si azi.  
Din valul ce ne bantuie De lunga vreme îmi tot cad sub ochi tot felul de studii, 
care de care mai pertinente, care imi ridica întrebari tulburatoare și pline de 
amărăciune. Nu pot să nu mă jelesc când observ cum se demolează valorile ce 
le consider imuabile și cât de concentrat se încearcă restructurarea persoanei 
pe noi criterii, folosindu-se cu abilitate vechi concepte pentru noi reciclări. Oare 
cât de creștin ăi cât de ortodox este faptul că se scotoceste cu impietate in 
personalitatea eminesciană pentru a scoate la iveala lipsuri pe diferite teme? 
Din ceata de tot felul de detractori ai săi mai lipseau si "sfinții", frustrati că nu 
au aflat în viața și în opera eminesciană un Eminescu teolog ortodox, păcat ce 
evident îl scoate din poziția de creștin român, poziție pe care în mod cert 
Eminescu o are în multe suflete de români adevarați. Nu ma pot opri să nu mă 
întreb: cui folosește? Un posibil răspuns ce mi l-am dat mă înfioară. Departe de 
mine intenția să-mi permit o apărare a poetului sub orice aspect. Nici nu sunt 
competenta, nici nu am vreun fel de vrednicie și nici nu cred ca aș mișca cât de 
cât lucrurile pe o linie de bun simț. Dar am avut șansa să ascult pe parcursul a 
trei ani cursurile eminesciene susținute de emeritul profesor clujean Dimitrie 
Popovici. Îmi amintesc cu emoție concluzia esențiala la aceste cursuri, 
profesorul fiind un reputat comparatist. Dupa ce a identificat multitudinea de 
influențe ce se resimt în opera eminesciană, a precizat, bineințeles cu 
argumente, că ne gasim în prezența unor influențe care nu se pot urmări în 
detalii paralele. Este vorba de influențe pe teme generale care se identifică cu 
usurința, numai că peste toate acestea se află personalitatea poetului, care l-a 
ajutat să se găseasca mai curând pe deasupra lor, cu puternice trasaturi proprii. 
Astfel Eminescu iși dă seama de scepticismul funciar al epocii sale. Iși dă seama 
că el insuși este atins de boala secolului și înțelege să ia atitudine fermă 
împotriva lor. Însetat de absolut și de desăvârșire, Eminescu visa la revenirea la 
o arta influențată de o credința adâncă (a se vedea "Epigonii"). Cu toate că nu 
practica această artă in mod explicit în opera sa, mă intreb: cine îndrăznește să 
afirme cu certitudine că în intimitatea sa nu a păstrat credința insuflată de 
mama sa, profund credincioasa, și de influența creației populare din care și-a 
tras puternic seva?  
Salvată prin Rugaciunea lui Eminescu 
 Dupa cum am mai afirmat, intenția mea nu este să reafirm și să susțin 
adevăruri spuse și demonstrate de personalități competente. Intenția mea 
este să rectific, printr-o marturisire simpla și adevărată, nerecunoștința mea 
fața de Mihai Eminescu, care atât pentru mine cât și pentru foarte mulți 
deținuți politici a fost apostol si profet și în ultima instanță fratele Mihai, cel 
ce cu "Rugăciunea" sa ne-a întărit și ne-a adus lângă Maica Domnului, 
grabnica ajutătoare. Vreau să îmi cer iertare că nu am mărturisit la timpul 
respectiv cum m-a ajutat fratele Mihai să mă salvez din mlaștina deznădejdii 
în care mă aruncaseră samaritenii comuniști, dușmani de moarte ai 
Eminescului, altul decat creatorul lui "Împarat si proletar". Zăceam într-o 
disperare neagră, izolată în închisoarea de la Mislea, blagoslovită cu patru ani 
de detenție peste cei zece executați deja. Singură, într-un pustiu absolut, în 
total regim de exterminare. De nicăieri niciun ajutor, nici o lumina, nici o 
speranță. În negura totală brusc mi s-a iscat în minte "Rugaciunea" 
eminesciană. Mi-au tot revenit cu obstinație versurile "înaltă-ne, ne mântuie 
/ Din valul ce ne bântuie". A fost inceput recuperării mele. Am realizat cu 
luciditate că eram în vâltoarea unui val ce mă bântuia și din care nu eram 
capabilă să mă ridic. Am realizat apoi că doar Sfânta Fecioara Maria mă putea 
înălța pe aripa rugăciunii și m-am rugat Ei. Am scris despre acest moment 
apocaliptic din viata mea de intemnițată, dar nevrednica de mine am omis să 
detaliez acest moment pe care azi il numesc "clipa mea Mihai Eminescu". Prin 
versurile sale, el mă luase în experiența sa de credincios, m-a ajutat să-mi aflu 
diagnosticul și mi-a îndreptat speranța catre Crăiasa îngerilor,  pe aripa 
rugăciunii sale. Cu regrete târzii vin să-i mulțumesc acum în numele meu și în 
numele tuturor suratelor mele, cu care împreuna am tot murmurat superba 
sa "Rugaciune" și ne-am încalzit duhovnicește la sfințenia ei. Cu smerenie 
rostesc "de profundis" cuvântul "iartă-mă!". Biserica Ortodoxa, Maica 
spirituală a neamului românesc. Cu riscul de a primi inca o anatema peste 
capul meu, voi incheia mărturisirea mea cu afirmația că Mihai Eminescu a fost 
un puternic punct de sprijin în tragica noastră rezistență la imbecilizarea 
comunistă. Desfid pe tot cel ce habar nu are ce cutremurator adevăr poate 
rosti suferința. Acest adevar i-a dat Parintelui Constantin Voicescu premoniția 
ca este nevoie să fie reafirmată legatura sufleteasca a lui Eminescu cu Hristos 
si cu Maica Sa, în pofida tuturor celor necredincioase din opera sa. Altfel, de 
ce ar fi construit părintele ultima sa predică rostita in ziua de 8 septembrie 
1997 la Sfanta Liturghie oficiata la Mișlea, pe textul cunoscutei poezii 
eminesciene inchinată Maicii Domnului? Iata ce ne spunea Parintele 
Constantin Voicescu, el insusi fost detinut politic, deci știa ce a însemnat 
"Rugaciunea" Eminului pentru cei închiși: "Ne amintim de versurile închinate 
Maicii Domnului, de poetul nostru cel de toate zilele, Mihai Eminescu, care 
precum stiți considera Biserica Ortodoxa drept Maica spirituala a neamului 
romanesc". Versurile evocate au fost considerate de Parintele Voicescu 
"adevarate file de acatist". Si cum nimic nu este intamplator, ne-a mai spus 
atunci Parintele ca singurul cuvant de indrumare iesit din gura Maicii 
Domnului a fost: "sa faceti tot ce va spune El", cuvant rostit la nunta din Cana 
Galileii. Si sublinia Parintele ca "in aceasta se cuprinde toata Evanghelia, alta 
cale de mantuire, alta cale de indumnezeire nu exista". Si daca asa este, sa ne 
amintim ce ne spune El, blandul Iisus: "Cine este curat sa ridice piatra". Si 
atunci ma intreb si eu nepriceputa, ce fel de mana are acel ce cuteaza sa 
ridice piatra ca sa loveasca in sufletul lui Mihai Eminescu, mai bine zis in 
calitatea lui de martir si de roman crestin? Caci nu pentru calitatea sa de ateu 
comunist i-au fost scurtate zilele. Cine are urechi de auzit, sa auda! Aspazia 

http://civicmedia.ro/acm/index.php?option=com_content&task=view&id=770
&Itemid=85  Mihail Eminescu, Rugăciune. Crăiasă alegându-te Îngenunchem 
rugându-te, Înalță-ne, ne mântuie Din valul ce ne bântuie: Fii scut de întărire 
și zid de mântuire, Privirea-ți adorată Asupră-ne coboară, O, maică prea 
curată, Şi pururea fecioară, Marie! (Sublinierea cu roșu,n.n.) 
